ເປີດຊຸດຮຽນ ອະນຸປະລິນຍາ ທິດສະດີການເມືອງ-ການບັນຊາ ຮຸ່ນທີ XVII
ໃນວັນທີ 6 ຕຸລາ 2022, ໂຮງຮຽນທິດສະດີການເມືອງ ກົມໃຫຍ່ການເມືອງ ກະຊວງ ປກສ ໄດ້ຈັດພິທີເປີດຊຸດຮຽນ ອະນຸປະລິນຍາ ທິດສະດີການເມືອງ-ການບັນຊາ ຮຸ່ນທີ XVII ສົກຮຽນ 2022-2023 ແລະ ສະເຫຼີມສະຫຼອງ ວັນຄູແຫ່ງຊາດ 7 ຕຸລາ ຄົບຮອບ 28 ປີ (7 ຕຸລາ 1994-7 ຕຸລາ 2022), ເຂົ້າຮ່ວມໂດຍ ພົຈວ ປອ ສຸວັນນີ ສີສຸພາບມີໄຊ ຮອງຫົວໜ້າກົມໃຫຍ່ການເມືອງ ປກສ, ມີຄະນະພັກ-ຄະນະອໍານວຍການ, ພະນັກງານ, ຄູ-ອາຈານ, ແຂກຮັບເຊີນ ແລະ ນັກສຶກສາ ເຂົ້າຮ່ວມ.
ພັທ ຄໍາແວ່ນ ສີຫາລາດ ຮອງຫົວໜ້າອໍານວຍການ ໂຮງຮຽນທິດສະດີການເມືອງ ກ່າວວ່າ:
ນັກສຶກສາ ອະນຸປະລິນຍາ ທິດສະດີການເມືອງ-ການບັນຊາ ຮຸ່ນທີ XVII ມີຈຳນວນທັງໝົດ 51 ສະຫາຍ ຍິງ 9 ສະຫາຍ, ມາຈາກກົມກອງອ້ອມຂ້າງ ກະຊວງ ປກສ 25 ສະຫາຍ ຍິງ 8 ສະຫາຍ, ມາຈາກບັນດາກອງບັນຊາການ ປກສ ແຂວງ, ນະຄອນຫຼວງ 25 ສະຫາຍ ຍິງ 1 ສະຫາຍ, ມາຈາກກະຊວງປ້ອງກັນປະເທດ 1 ສະຫາຍ ໂດຍຈະໄດ້ຮຽນທັງໝົດ 41 ວິຊາ ໂດຍມີວິຊາເລືອກ 1 ວິຊາ.
+ ປີ 1 ປະກອບມີ 2 ພາກຮຽນ ຄື:
ພາກຮຽນທີ I ມີບັນດາວິຊາຮຽນດັ່ງນີ້: ວິຊາປັດຊະຍາ 1, ວິຊາປັດຊະຍາ 2, ວິຊາທິດສະດີລັດ ແລະ ກົດໝາຍ, ວິຊາປະຫວັດສາດໂລກ, ວິຊາປະຫວັດສາດລາວ, ວິຊາລັດຖະທຳມະນູນ, ວິຊາປະຫວັດສາດ ພັກປະຊາຊາ ຊົນປະຕິວັດລາວ, ວິຊາພາສາອັງກິດ 1, ວິຊາກົດໝາຍອາຍາ, ວິຊາກົດໝາຍແພ່ງ ແລະ ວິຊາກົດໝາຍໃນຂົງເຂດຍຸຕິທໍາ.
ພາກຮຽນທີ II ມີບັນດາວິຊາຮຽນຄື: ວິຊາພາສາອັງກິດທົ່ວໄປ 2, ວິຊາໂລຊິກສາດ, ວິຊາປະຊາກອນສາດ, ວິຊາເສດຖະສາດການເມືອງ 1, ວິຊາເສດຖະສາດການເມືອງ 2, ວິຊາຄຸ້ມຄອງເສດຖະກິດ, ວິຊາພູມສາດການເມືອງໂລກ, ວິຊາພົວພັນສາກົນ, ວິຊາບໍລິຫານອົງການລັດ ກ່ຽວກັບ ຄວາມສະຫງົບແຫ່ງຊາດ.
+ ປີ 2 ປະກອບມີ 2 ພາກຮຽນ ຄື:
ພາກຮຽນ III ມີບັນດາວິຊາຮຽນຄື: ວິຊາຄຸນສົມບັດ, ວິຊາລັດທິສັງຄົມນິຍົມວິທະຍາສາດ 1, ວິຊາລັດທິສັງຄົມນິຍົມວິທະຍາສາດ 2, ວິຊາເສດຖະສາດພັດທະນາ, ວິຊາວັດທະນະທຳ, ວິຊາເຜົ່າວິທະຍາ, ວິຊາຈິດຕະສາດພະນັກງານນຳພາ-ບັນຊາ, ວິຊາຂົນຂວາຍກໍ່ສ້າງຮາກຖານການເມືອງ, ວິຊາເຕັກນິກບໍລິຫານ ແລະ ປະຊາສຳພັນ, ວິຊາຄອມພິວເຕີ 1 ແລະ ວິຊາຄອມພິວເຕີ 2.
ພາກຮຽນ IV ມີບັນດາວິຊາຮຽນຄື: ວິຊາກໍ່ສ້າງພັກ 1, ວິຊາກໍ່ສ້າງພັກ 2, ວິຊາສັງຄົມສາດ, ວິຊາພະລາທິການປ້ອງກັນຄວາມສະຫງົບ, ກົດໝາຍ ວ່າດ້ວຍ ກໍາລັງປ້ອງກັນຄວາມສະຫງົບ ແລະ ວຽກງານປ້ອງກັນຄວາມສະຫງົບ, ວິຊາການເມືອງວິທະຍາ, ວິຊາການປົກຄອງ 1, ວິຊາການປົກຄອງ 2, ການບໍລິຫານການຝຶກອົບຮົມ, ວິຊາເລືອກ, ຂຽນ ແລະ ປ້ອງກັນບົດຈົບຊັ້ນ.
ຈາກນັ້ນ, ໃນພິທີ ກໍຍັງໄດ້ຮັບຟັງການເລົ່າຄວາມໝາຍ-ຄວາມສໍາຄັນ ແລະ ປະຫວັດຄວາມເປັນມາຂອງ ວັນຄູແຫ່ງຊາດ 7 ຕຸລາ, ຄູ ແມ່ນແມ່ພິມຂອງຊາດ, ແມ່ນວິສາວະກອນແຫ່ງດວງວິນຍານ, ຄູ ເປັນຜູ້ໃຫ້ຄວາມຮູ້, ທຸກຄົນຢູ່ໃນສັງຄົມມີຄວາມຮູ້ ຍ້ອນມີຄູສອນ, ທຸກຄົນລ້ວນແລ້ວແຕ່ມີຄູສອນເປັນຂອງຕົນເອງ ແລະ ກໍບໍ່ມີໃຜຈະປະຕິເສດບຸນຄຸນຂອງຄູ-ອາຈານສອນທີ່ໃຫ້ຄວາມຮູ້ແກ່ຕົນເອງໄດ້.